Vrou sterf toe strandsambreel haar trefTammy Perrerault van Suid-Carolina in die VSA is Woensdag dood toe ŉ strandsambreel in haar rigting gewaai en in haar ribbekas gesteek het. (Foto: Facebook / WMBF News) ŉ 63-jarige vrou van Suid-Carolina in die VSA is verlede week dood toe ŉ strandsambreel haar ribbekas deurboor het. Tammy Perrerault was Woensdag saam met haar man van die afgelope 27 jaar, Mike, en vier vriende by die Garden City-strand (naby Myrtle Beach) toe die wind ŉ enkele strandsambreel opgeskep en in haar rigting gewaai het. NBC News berig die sambreel het Perrerault se arm en bors deurboor. Sy is kort daarna in ŉ noodkamer by die strand dood verklaar. “Dit was ŉ doodgewone winderige dag. Geen ander sambrele of strandkomberse het weggewaai nie – net hierdie een sambreel,” het Mike aan NBC News gesê. Die egpaar en hul vriende was sowat 12 meter van die sambreel toe dit weggewaai het. Mike sê almal het gekoes, behalwe sy vrou. “Die sambreel het deur haar arm in haar ribbekas ingesteek.” Tamara Willard, hooflykskouer by die Horry County-lykshuis, het aan NBC News bevestig dat Perrerault na ŉ noodkamer gehaas is waar sy minder as uur ná die voorval “weens trauma aan haar bors” gesterf het. Mike, wat Perrerault 29 jaar gelede by ŉ vriend se partytjie ontmoet het, het sy vrou as “enig in haar soort” beskryf. Tammy Perrerault en haar man, Mike. Perrerault is Woensdag dood toe ŉ strandsambreel in haar rigting gewaai en in haar ribbekas gesteek het. (Foto: Facebook / WMBF News) Die egpaar het sowat 11 jaar gelede na die kus van Suid-Carolina verhuis, en Perrerault het net onlangs op die ouderdom van 62 afgetree. “Ek en sy was altyd saam. Ons vriende het altyd gesê ‘as jy vir Mike sien, dan sien jy vir Tammy, en as jy vir Tammy sien, sien jy vir Mike’. “Tammy was lief vir almal en het nooit ŉ skewe woord oor enigiemand te sê gehad nie.” Luidens die berig is dit nie in dié stadium duidelik of die polisie enigiemand in verband met die voorval ondervra nie.